CELEX: 32013R0244
Language: hu
Date: 2013-03-19 00:00:00
Title: A Bizottság 244/2013/EU rendelete ( 2013. március 19. ) az 1333/2008/EK európai parlamenti és tanácsi rendelet III. mellékletének a trikalcium-foszfát (E 341 (iii)) csecsemőknek és kisgyermekeknek szánt élelmiszerekben tápanyagkészítményként való felhasználása tekintetében történő módosításáról  EGT-vonatkozású szöveg

20.3.2013   
            
            
               HU
            
            
               Az Európai Unió Hivatalos Lapja
            
            
               L 77/3
            
         A BIZOTTSÁG 244/2013/EU RENDELETE
   (2013. március 19.)
   az 1333/2008/EK európai parlamenti és tanácsi rendelet III. mellékletének a trikalcium-foszfát (E 341 (iii)) csecsemőknek és kisgyermekeknek szánt élelmiszerekben tápanyagkészítményként való felhasználása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
   mivel:
   
               (1)
            
            
               Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való használatra jóváhagyott élelmiszer-adalékanyagok uniós jegyzékét és felhasználási feltételeiket.
            
         
               (2)
            
            
               Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletben (2) említett eljárásnak megfelelően módosítható.
            
         
               (3)
            
            
               Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzékének naprakésszé tétele vagy a Bizottság kezdeményezésére, vagy pedig kérelem alapján történhet.
            
         
               (4)
            
            
               2009. június 19-én kérelmet nyújtották be arra vonatkozóan, hogy a trikalcium-foszfátot (E 341 (iii)) az anyatej-helyettesítő és anyatej-kiegészítő tápszerekről, valamint az 1999/21/EK irányelv módosításáról szóló, 2006. december 22-i 2006/141/EK bizottsági irányelv (3) meghatározása szerinti anyatej-helyettesítő és anyatej-kiegészítő tápszerekbe szánt tápanyagkészítményekhez hozzáadott, csomósodást és lesülést gátló anyagként fel lehessen használni, majd e kérelmet a tagállamok számára is hozzáférhetővé tették.
            
         
               (5)
            
            
               A kérelem az 1333/2008/EK rendelet III. melléklete 5. része B. szakaszának egy új bejegyzésére irányul. A trikalcium-foszfát (E 341 (iii)) mint élelmiszer-adalékanyag iránti technológiai igény az anyag azon képességével függ össze, hogy csomósodásgátlóként a porállagú keverékeknek egyedülálló tulajdonságokat biztosít. A termék a saját tömege akár 10 %-ának megfelelő tömegű nedvességet képes felvenni a környezetéből, és ezáltal megakadályozza a keverékek csomósodását, továbbá megőrzi a készítmények szóródékonyságát, mely utóbbi a fogyasztók számára előnyös tulajdonságnak számít.
            
         
               (6)
            
            
               Az élelmiszerügyi tudományos bizottság 1996. június 7-i véleményében (4) állást foglalt az anyatej-helyettesítő és anyatej-kiegészítő tápszerekbe szánt tápanyagkészítményekhez élelmiszer-adalékanyagként hozzáadott trikalcium-foszfát (E 341 (iii)) biztonságosságáról, és megállapította, hogy az említett anyag használata elfogadható, feltéve, hogy a kalcium és a foszfor megengedett összmennyiségét és ezek arányát nem lépik túl.
            
         
               (7)
            
            
               Az ortofoszforsav kalciumsói, köztük a trikalcium-foszfát, olyan ásványi anyagok, amelyek anyatej-helyettesítő és anyatej-kiegészítő tápszerekben való felhasználása a 2006/141/EK irányelv III. mellékletének megfelelően megengedett. Ezért a trikalcium-foszfát (E 341 (iii)) anyatej-helyettesítő és anyatej-kiegészítő tápszerekbe szánt tápanyagkészítményekben csomósodást és lesülést gátló anyagként való felhasználásának engedélyezése mindaddig nem ad okot biztonsági aggályokra, amíg a kalcium és a foszfor összmennyisége az említett irányelvben az erre a két ásványi anyagra és az arányukra megállapított határértékeken belül marad.
            
         
               (8)
            
            
               Az 1331/2008/EK rendelet 3. cikke (2) bekezdésének alapján a Bizottságnak ki kell kérnie az Európai Élelmiszerbiztonsági Hatóság véleményét ahhoz, hogy naprakésszé tudja tenni az 1333/2008/EK rendelet III. mellékletében szereplő élelmiszer-adalékanyagok uniós jegyzékét, kivéve, ha a szóban forgó frissítések valószínűsíthetően nem gyakorolnak hatást az emberi egészségre.
            
         
               (9)
            
            
               Mivel a trikalcium-foszfát (E 341 (iii)) anyatej-helyettesítő és anyatej-kiegészítő tápszerekbe szánt tápanyagkészítményekben csomósodást és lesülést gátló anyagként való felhasználásának engedélyezése a 2006/141/EK irányelvben meghatározott, a kalcium és a foszfor összmennyiségére és az arányukra vonatkozó határértékek figyelembevételével történik, a jegyzék naprakésszé tétele várhatóan nem lesz hatással az emberi egészségre. Ezért az Európai Élelmiszerbiztonsági Hatóság véleményének kikérése nem szükséges.
            
         
               (10)
            
            
               Következésképpen az anyatej-helyettesítő és anyatej-kiegészítő tápszerekbe szánt tápanyagkészítményekben engedélyezni kell a trikalcium-foszfát (E 341 (iii)) csomósodást és lesülést gátló anyagként történő felhasználását.
            
         
               (11)
            
            
               Az 1333/2008/EK rendelet III. mellékletét ezért ennek megfelelően módosítani kell.
            
         
               (12)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
            
         ELFOGADTA EZT A RENDELETET:
   1. cikk
   Az 1333/2008/EK rendelet III. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. március 19-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 354., 2008.12.31., 16. o.
   
      (2)  HL L 354., 2008.12.31., 1. o.
   
      (3)  HL L 401., 2006.12.30., 1. o.
   
      (4)  Az élelmiszerügyi tudományos bizottság (Scientific Committee for Food) jelentései, 40. sorozat, 1997.
   
      MELLÉKLET
      Az 1333/2008/EK rendelet III. melléklete 5. részének B. szakaszában az E 341 (iii) élelmiszer-adalékanyagra vonatkozó bejegyzés helyébe a következő szöveg lép:
      
         
                     „E 341 (iii)
                  
                  
                     Trikalcium-foszfát
                  
                  
                     Az átvitel legnagyobb mennyisége P2O5 formájában 150 mg/kg lehet, és nem lépheti túl a 2006/141/EK irányelvben a kalciumra és foszforra, valamint a kalcium és a foszfor arányára meghatározott határértékeket.
                  
                  
                     Az összes tápanyag
                  
                  
                     A 2006/141/EK irányelv meghatározása szerinti anyatej-helyettesítő és anyatej-kiegészítő tápszerek
                  
               
                     A P2O5-ben kifejezett 1 000 mg/kg felső határértéket a II. melléklet E. részének 13.1.3. pontjában említett végső élelmiszerekben való valamennyi felhasználás esetében be kell tartani.
                  
                  
                     Az összes tápanyag
                  
                  
                     A 2006/125/EK irányelvben meghatározott, csecsemők és kisgyermekek számára készült, feldolgozottgabona-alapú élelmiszerek és bébiételek”